b'\n_START_ARTICLE_\nKaravana\n_START_PARAGRAPH_\nKaravana (perz.: k\xc4\x81rv\xc4\x81n = za\xc5\xa1\xc4\x8dita trgovine, dejavnosti) je ve\xc4\x8dja skupina trgovcev ali drugih popotnikov, ki zaradi medsebojne za\xc5\xa1\xc4\x8dite potujejo skupaj v dolgi koloni po ustaljenih karavanskih poteh. Najve\xc4\x8d karavanskih poti in s tem karavan se je nahajalo na podro\xc4\x8djih prednje in srednje Azije in severne Afrike. Karavane so se \xc5\xa1e ohranile med nomadskimi berberskimi plemeni Severne Afrike, ki ve\xc4\x8dinoma trgujejo s soljo. S seboj so karavane v\xc4\x8dasih vodile tudi po 1.000 ali ve\xc4\x8d kamel. Vodja karavane se imenuje k\xc4\x81rv\xc4\x81n-s\xc4\x81l\xc4\x81r ali k\xc4\x81rv\xc4\x81n-ka\xc5\xa1. Ob karavanskih poteh so se nahajala po\xc4\x8divali\xc5\xa1\xc4\x8da imenovana karavanseraji, kjer so se trgovci in potniki lahko osve\xc5\xbeili, preno\xc4\x8dili in spotoma tudi kaj prodali ali kupili.\n_START_SECTION_\nTrgovska karavana\n_START_PARAGRAPH_\nV trgovskih karavanah so se zdru\xc5\xbeevali trgovci, ki so se najpogosteje ukvarjali z blagovno menjavo. Vodja karavane se je imenoval karavan-ba\xc5\xa1i._NEWLINE_V preteklosti so trgovske karavane povezovale vzhodno Azijo in Evropo in prena\xc5\xa1ale razko\xc5\xa1ne in donosne artikle, kot je svila ali drago kamenje. Karavane so bile zato bogate in so odli\xc4\x8den cilj za roparje. Dobi\xc4\x8dek od uspe\xc5\xa1no izvedene poti je bil lahko velik in primerljiv s kasnej\xc5\xa1o evropsko trgovino z za\xc4\x8dimbami. Luksuzno blago, ki so ga prena\xc5\xa1ale karavane je pritegnilo veliko vladarjev ob pomembnih trgovskih poteh da so zgradili karavanseraje. Vendar pa je bil obseg karavan vendarle \xc5\xa1tevil\xc4\x8dno omejen. Za primerjavo: karavana 500 kamel je lahko prena\xc5\xa1ala toliko kot tretjino ali polovico toliko blaga, kot bi ga preva\xc5\xbeali bizantinski trgovci z jadrnicami. Zato se je skladno z razvojem ladij pomembnost trgovskih karavan manj\xc5\xa1ala._NEWLINE_Med najpomembnej\xc5\xa1imi karavanskimi potmi je bila znana Svilna cesta od Kitajske do Evrope, Kraljevska cesta v Perziji, tudi pot z juga Arabije do Sredozemlja. \xc5\xa0e danes se formirajo karavane za prenos soli v Nigru od oaze Bilma do najbli\xc5\xbejih naseljenih krajev.\n_START_SECTION_\nRomarske karavane\n_START_PARAGRAPH_\nRomarske karavane so slu\xc5\xbeile za za\xc5\xa1\xc4\x8dito romarjev na njihovem potovanju proti svetim krajem (npr. Meka, Medina, Karbala) na "had\xc5\xbeiluk". Najbolj znane take karavane so potovale iz Kaira in Damaska.\n_START_SECTION_\nTematske karavane\n_START_PARAGRAPH_\nKaravane pa se lahko oblikujejo tudi s specifi\xc4\x8dnimi nameni in prilo\xc5\xbenostno, lahko pa so samo simbolne. Nekateri primeri so:_NEWLINE_Ekokaravana Slovenije katere sporo\xc4\x8dilo je: od \xc4\x8diste zavesti, s \xc4\x8distim srcem do \xc4\x8distega okolja. To je potujo\xc4\x8di festival vedske in vaj\xc5\xa1navske kulture. Na pot se odpravi enkrat na leto in v ve\xc4\x8d dneh obi\xc5\xa1\xc4\x8de razli\xc4\x8dne kraje v Sloveniji. V letu 2013 je potovala \xc5\xbee dvanajsti\xc4\x8d in v 18-dneh obiskala Zasavje, del Spodnje-Savinjske doline vse do Roga\xc5\xa1ke Slatine._NEWLINE_Ekolo\xc5\xa1ka karavana O\xc4\x8distimo Slovenijo 2012, ki je bila med 1. februarjem in 21. marcem 2012 in je obiskala 9 slovenskih regij in se ustavila v 10 slovenskih mestih. Namen karavane je bil prebivalcem predstaviti projekt O\xc4\x8distimo Slovenijo 2012, predstaviti primere dobre prakse na podro\xc4\x8dju ekologije ter na zabaven in interaktiven na\xc4\x8din ozave\xc5\xa1\xc4\x8dati ljudi o pomembnosti okoljsko odgovornega \xc5\xbeivljenja._NEWLINE_Kreativna karavana je program medkulturnega povezovanja mladih umetnikov iz Afrike, Azije in Latinske Amerike in Evrope, ki ga organizira Global SOFA State of Art, Ljubljana._NEWLINE_V sodobnem \xc4\x8dasu organizirajo tudi karavane: starodobnih motornih vozil, avtodomov, posebnih znamk avtomobilov, in podobno.'